**Ochilview Park** er et fotballstadion i Stenhousemuir, Skottland. Det er hjemmebanen til Stenhousemuir, som for tiden deler banen med de lokale rivalene East Stirlingshire.

Historie
--------

Stenhousemuir flyttet til banen i 1890, seks år etter at klubben ble grunnlagt. Navnet stammer fra de nærliggende åsene Ochil Hills, som er synlige fra området. En ny hovedtribune, som etter hvert fikk kallenavnet "Doll's House" ("Dukkehuset") pga. størrelsen, ble åpnet i 1928, med benkeplass til 310, etter en brann som ødela forgjengeren. Etter en byggetabbe ble det ikke opprinnelig laget adgang til setene, og derfor ble det senere satt opp to utvendige trapper. [Referanse: Boka "The Warriors" – A Centenary History of Stenhousemuir Football Club (Utgitt 1984)]

I 1926–1927 ble greyhound-veddeløp introdusert på Ochilview for å øke inntektene. Ochilview fikk sin tilskuerrekord den 11. mars 1950, da 12 500 møtte opp til kvartfinalen i den skotske FA-cupen mellom Stenhousemuir og East Fife.

I 1994 vurderte Stenhousemuir å flytte til et nytt stadion, etter at de først hadde avtalt å selge Ochilview til en supermarkedkjede for £2,5 millioner. Planene ble imidlertid forhindret pga. reguleringsproblemer, og i stedet ble det vedtatt å oppgradere det eksisterende stadionet.

På slutten av 1994–1995-sesongen ble ståtribunen med tak på sørsiden av Ochilview fjernet, for å gi plass til en ny hovedtribune med 626 sitteplasser. Den nye tribunen, som åpnet i 1996–1997-sesongen, ble deretter kalt for Norway Stand, pga. en sponsoravtale med Stenhousemuirs norske supporterklubb. Denne tribunen er nå den eneste sittetribunen på stadionet, siden den gamle "Doll's House" på motsatt side måtte rives i april 1999, etter at en søknad om sikkerthetssertifikat ble avslått. Nordsiden av stadionet blir nå hovedsakelig benyttet til bilparkeringsområde, men kan også brukes til ståplasser, i tilfeller der et større tilskuerantall enn vanlig er forventet.

Flomlysene
----------

Ochilview skrev seg selv inn i skotsk fotballhistorie da det var åsted for den første moderne flomlyskampen i Skottland, med en vennskapskamp mot Hibernian den 7. november 1951.

De originale flomlysene var ikke mye bedre enn gatelys, og ble erstattet i 1972–1973-sesongen, og deretter igjen i 2006–2007-sesongen.

Deler banen med East Stirling
-----------------------------

I 1992–1993-sesongen tillot klubben de lokale rivalene Stirling Albion å benytte Ochilview Park, etter at sistnevnte hadde forlatt sitt gamle stadion Annfield, og inntil deres nye bane Forthbank var fullført.

I sesongen 2003–2004 måtte Stenhousemuir igjen dele Ochilview med et annet lag, etter at de lokale rivalene Falkirk hadde forlatt sitt gamle hjem i Brockville, og før deres nye Falkirk Stadium stod ferdigbygd. Midlertidige tribuner på nord- og østsiden av stadionet ble reist for å øke publikumskapasiteten til 5 267 i løpet av Falkirks leieperiode.

Siden starten av 2008-2009-sesongen har East Stirlingshire FC delt Ochilview med Stenhousemuir, etter at East Stirling måtte flytte fra Firs Park, Falkirk.

Tribunene
---------

Ochilview Park
Utenom den nye hovedtribunen er det bare én side til av stadionet som vanligvis reserveres for tilskuere, og dette er vestsiden, som heter Tryst Road End. I sesongen 2004–2005 ble det bygd et nytt tak der, og jobben ble utført av frivillige fra klubben. Den tidligere gressbakken på østsiden av Ochilview ble fjernet for noen år siden, og området har siden blitt jevnet ut og erstattet med kunstgressbaner for offentlig bruk.

Kapasitet
---------

Ochilview Park har for tiden en kapasitet på 3 776 tilskuere.

Spilleunderlaget
----------------

Ochilview har i dag et FIFA-godkjent tostjerners kunstgress som underlag. Se for øvrig lenken.  Arkivert 1. mai 2011 hos Wayback Machine. Ochilview Park er bare ett av fire stadioner i det skotske ligasystemet som har kunstgressdekke. De andre er Recreation Park, Alloa, Links Park (Montrose FC) og Excelsior Stadium (Airdrie United FC).

Litteratur
----------

* Inglis, Simon (1997) *Football Grounds of Britain* CollinsWillow, London ISBN 0-00-218426-5

Referanser
----------

1. ↑   GeoNames, besøkt 7. april 2015[Hentet fra Wikidata]

Eksterne lenker
---------------

* Offisielt nettsted Rediger på Wikidata

* (en) Ochilview Park – kategori av bilder, video eller lyd på Commons Rediger på Wikidata
* Arkivert 1. mai 2011 hos Wayback Machine.
* Stenhousemuir at Scottish Football Ground Guide website
* Pictures of Ochilview during Falkirk FC's period of tenancy

|  |  |
| --- | --- |
| Oppslagsverk/autoritetsdata | GeoNames
 |